               EUROPSKA KOMISIJA
            Bruxelles, 21.4.2021.
            COM(2021) 195 final
            2021/0101(NLE)
            Prijedlog
            ODLUKE VIJEĆA
            o stajalištima koja u ime Europske unije u pisanom postupku trebaju zauzeti sudionice Sporazuma o službeno podupiranim izvoznim kreditima i sudionice sektorskog dogovora o izvoznim kreditima za civilne zrakoplove („SDZ”) u pogledu zahtjeva Ujedinjene Kraljevine da postane njihova sudionica

               OBRAZLOŽENJE

               1.Predmet prijedloga

               Ovaj se prijedlog odnosi na odluku kojom se utvrđuje stajalište koje sudionice Sporazuma o službeno podupiranim izvoznim kreditima („Sporazum”) i sudionice sektorskog dogovora o izvoznim kreditima za civilne zrakoplove („sektorski dogovor o zrakoplovima” ili „SDZ”) trebaju zauzeti u ime Unije u pisanom postupku u pogledu zahtjeva Ujedinjene Kraljevine Velike Britanije i Sjeverne Irske („Ujedinjena Kraljevina”) da postane sudionica Sporazuma i SDZ-a.

               2.Kontekst prijedloga

               2.1.Sporazum i sektorski dogovor o zrakoplovima

               Sporazum je džentlmenski sporazum čiji je cilj pružiti okvir za pravilnu upotrebu službeno podupiranih izvoznih kredita. U praksi to znači da se nastoje stvoriti ravnopravni tržišni uvjeti (tržišno natjecanje koje se temelji na cijeni i kvaliteti izvezene robe i usluga, a ne na odobrenim financijskim uvjetima) te spriječiti subvencioniranje i narušavanje trgovine povezane sa službeno podupiranim izvoznim kreditima („službena potpora”). Sporazum je stupio na snagu u travnju 1978. i to na neodređeno vrijeme.

               Sektorski dogovor o zrakoplovima čini Prilog III. Sporazumu i njime se nastoji osigurati okvir za predvidljivu, usklađenu i transparentnu upotrebu službeno podupiranih izvoznih kredita za prodaju ili najam zrakoplova i povezane robe i usluga navedenih u točki 4. podtočki (a) SDZ-a. Stoga i SDZ nastoji poticati ravnopravne tržišne uvjete za izvoz u sektoru zrakoplovstva i ukidanje subvencija i trgovinskih poremećaja povezanih sa službenom potporom. Sektorski dogovor o zrakoplovima stupio je na snagu 1. veljače 2011.

               Sporazum, uključujući sektorski dogovor o zrakoplovima, administrativno je ugrađen u OECD i ima potporu tajništva OECD-a za izvozne kredite. Unatoč tomu, ni Sporazum ni sektorski dogovor o zrakoplovima nisu akti OECD-a
                  1
               .

               Europska unija, a ne države članice, sudionica je Sporazuma i sektorskog dogovora o zrakoplovima te su oba ta akta prenesena u pravnu stečevinu na temelju Uredbe (EU) br. 1233/2011 Europskog parlamenta i Vijeća od 16. studenoga 2011.
                  2
                Stoga su Sporazum i sektorski dogovor o zrakoplovima pravno obvezujući na temelju prava Unije.

               2.2.Sudionice Sporazuma i sudionice SDZ-a

               Sporazum trenutačno obuhvaća deset sudionica („sudionice Sporazuma”): Australija, Kanada, Europska unija, Japan, Koreja, Novi Zeland, Norveška, Švicarska, Turska i Sjedinjene Američke Države.

               Sektorski dogovor o zrakoplovima obuhvaća deset sudionica („sudionice SDZ-a”), a sudjelovanje u SDZ-u u velikoj mjeri odgovara sudjelovanju u Sporazumu. Jedina je razlika u tome što je Brazil sudionik SDZ-a (ali ne i sudionik Sporazuma), a Turska ne sudjeluje u SDZ-u (iako je sudionica Sporazuma).

               I sudionice Sporazuma i sudionice SDZ-a odluke o izmjenama Sporazuma ili SDZ-a donose konsenzusom.

               U skladu s člankom 3. Sporazuma trenutačne sudionice mogu pozvati druge članice OECD-a i zemlje koje nisu članice da postanu sudionice. Nesudionica može postati sudionica SDZ-a u skladu s postupcima utvrđenima u Dodatku I. SDZ-u.

               Europska komisija zastupa Uniju na sastancima sudionica Sporazuma i SDZ-a te u pisanim postupcima kojima sudionice Sporazuma i SDZ-a donose odluke.

               2.3.Predviđeni akt sudionica Sporazuma i sudionica SDZ-a

               Predviđeni akt bio bi da se, nakon njezina zahtjeva da postane sudionica Sporazuma i SDZ-a, Ujedinjenoj Kraljevini dodijeli status sudionice Sporazuma i SDZ-a.

               Kao rezultat izlaska iz EU-a Ujedinjena Kraljevina više nije zastupljena u Sporazumu i SDZ-u. U dopisu od 28. siječnja 2021. Ujedinjena Kraljevina zatražila je da se relevantne sudionice službeno dogovore da ona postane sudionica obaju instrumenata. Predsjednik sudionica Sporazuma i SDZ-a proslijedio je zahtjeve Ujedinjene Kraljevine 29. siječnja i odredio rok do 31. ožujka 2021. da postojeće sudionice službeno odgovore. U poruci predsjednika od 11. veljače 2021. rok je produžen do kraja svibnja 2021.

               Potvrda sudjelovanja Ujedinjene Kraljevine u Sporazumu i SDZ-u zahtijevala bi izmjenu članka 3. Sporazuma i članka 3. SDZ-a, tj. odredbi u kojima se navode relevantne sudionice.

               S obzirom na navedeno, primjereno je utvrditi stajalište Unije koje treba zauzeti u ime Unije u okviru tijela osnovanog na temelju sporazuma jer će ta odluka biti obvezujuća za Uniju i utjecat će na pravo Unije, u skladu s člankom 1. Uredbe (EU) br. 1233/2011, u kojem se navodi sljedeće: „Smjernice navedene u Sporazumu o službeno podupiranim izvoznim kreditima (‚Sporazum’) primjenjuju se u Uniji. Tekst Sporazuma priložen je ovoj Uredbi.”

               3.Stajalište koje treba zauzeti u ime Unije

               Predviđeni akti omogućili bi Ujedinjenoj Kraljevini da postane sudionica Sporazuma i sudionica SDZ-a.

               Poruka predsjednika od 29. siječnja 2021. glasi: „Ujedinjena Kraljevina bila je jedna od izvornih zemalja uključenih u uspostavljanje financijskih disciplina za službeno podupirane izvozne kredite sedamdesetih godina i otad je značajan pružatelj standardnih izvoznih kredita i izvoznih kredita za zrakoplove. Ujedno je i aktivna članica Radne skupine za izvozne kredite i kreditna jamstva. Zbog toga bi bilo logično i obostrano korisno da Ujedinjena Kraljevina i dalje bude sudionica. Stoga se nadam da će sudionice podržati ovaj zahtjev.” Naime, očekuje se da će sve sudionice Sporazuma i sudionice SDZ-a podržati zahtjeve Ujedinjene Kraljevine.

               U interesu je Unije da Ujedinjena Kraljevina sudjeluje i u Sporazumu i u SDZ-u. Oba instrumenta pružaju okvir za urednu i transparentnu upotrebu službeno podupiranih izvoznih kredita u njihovim područjima primjene i nastoje poticati ravnopravne tržišne uvjete za službeno podržane izvozne kredite. Posljednjih godina Ujedinjena Kraljevina postaje sve aktivnija u službenoj potpori. UK Export Finance („UKEF”, Odjel vlade Ujedinjene Kraljevine za podupiranje izvoznih kredita) osigurao je 2018. manje od 2 milijarde EUR službene potpore. Potpora je 2019. već iznosila približno 5,5 milijardi EUR. Kao sudionica Sporazuma i sektorskog dogovora o zrakoplovima Ujedinjena Kraljevina trebala bi se pridržavati njihovih pravila.

               Osim toga, konkretno s obzirom na sektorski dogovor o zrakoplovima, važno je imati na umu stalni udio Ujedinjene Kraljevine u društvu Airbus. Stoga se uredba o službeno podupiranim izvoznim kreditima u sektoru proizvodnje zrakoplova odnosi na zajednički interes država članica EU-a i Ujedinjene Kraljevine.

               S obzirom na to da je svrha predviđene odluke osigurati ravnopravne tržišne uvjete za izvoznu industriju EU-a i uzeti u obzir usklađivanje konkretnih ekonomskih interesa između EU-a i Ujedinjene Kraljevine u sektoru proizvodnje zrakoplova, stajališta koja treba zauzeti u ime Unije trebala bi biti usuglašena u pogledu toga da Ujedinjena Kraljevina postane sudionicom Sporazuma i sektorskog dogovora o zrakoplovima.

               4.Pravna osnova

               3.1.Postupovna pravna osnova

               3.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije treba donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  3
               .

               3.1.2.Primjena na ovaj predmet

               Ta dva akta, koja su sudionice Sporazuma i sudionice SDZ-a pozvane donijeti (tj. odlučiti o zahtjevima Ujedinjene Kraljevine da postane sudionicom Sporazuma i SDZ-a), akti su koji imaju pravne učinke. Predviđeni akti proizvode pravne učinke na temelju članka 1. Uredbe (EU) br. 1233/2011 Europskog parlamenta i Vijeća od 16. studenoga 2011. o primjeni određenih smjernica u području službeno podupiranih izvoznih kredita i o stavljanju izvan snage odluka Vijeća 2001/76/EZ i 2001/77/EZ, u kojem se navodi sljedeće: „Smjernice navedene u Sporazumu o službeno podupiranim izvoznim kreditima (‚Sporazum’) primjenjuju se u Uniji. Tekst Sporazuma priložen je ovoj Uredbi.”

               Stoga je postupovna pravna osnova za predloženu odluku članak 218. stavak 9. UFEU-a.

               3.2.Materijalna pravna osnova

               3.2.1.Načela

               Materijalna pravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojem se zauzima stajalište u ime Unije.

               3.2.2.Primjena na ovaj predmet

               Glavni cilj i sadržaj predviđenih akata odnose se na zajedničku trgovinsku politiku. Stoga je materijalnopravna osnova predložene odluke članak 207. UFEU-a.

               3.3.Zaključak

               Pravna osnova predložene odluke trebao bi biti članak 207. stavak 4. prvi podstavak UFEU-a u vezi s člankom 218. stavkom 9. UFEU-a.

               5.Objava predviđenog akta

               Budući da će se aktima sudionica Sporazuma i sudionica SDZ-a izmijeniti Sporazum i sektorski dogovor o zrakoplovima, primjereno je objaviti ih u Službenom listu Europske unije nakon njihova prihvaćanja.

               2021/0101 (NLE)

               Prijedlog

               ODLUKE VIJEĆA

               o stajalištima koja u ime Europske unije u pisanom postupku trebaju zauzeti sudionice Sporazuma o službeno podupiranim izvoznim kreditima i sudionice sektorskog dogovora o izvoznim kreditima za civilne zrakoplove („SDZ”) u pogledu zahtjeva Ujedinjene Kraljevine da postane njihova sudionica

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Uredbom (EU) br. 1233/2011 Europskog parlamenta i Vijeća smjernice iz Sporazuma o službeno podupiranim izvoznim kreditima („Sporazum”) prenesene su u zakonodavstvo Unije te su time postale pravno obvezujuće u Uniji
                  4
               .
                  5

               (2)Sudionice Sporazuma jesu Australija, Kanada, Europska unija, Japan, Koreja, Novi Zeland, Norveška, Švicarska, Turska i Sjedinjene Američke Države.

               (3)Sektorski dogovor o izvoznim kreditima za civilne zrakoplove („sektorski dogovor o zrakoplovima” ili „SDZ”) čini Prilog III. Sporazumu i u skladu s člankom 2. SDZ-a sastavni je dio Sporazuma. Uredbom (EU) br. 1233/2011 Europskog parlamenta i Vijeća SDZ je također prenesen u zakonodavstvo Unije te je postao pravno obvezujući u Uniji
                  6
               .
                  7

               (4)Sudionice SDZ-a jesu Australija, Brazil, Kanada, Europska unija, Japan, Koreja, Novi Zeland, Norveška, Švicarska i Sjedinjene Američke Države.

               (5)Sporazum i sektorski dogovor o zrakoplovima pružaju okvir za urednu i transparentnu upotrebu službeno podupiranih izvoznih kredita u njihovim područjima primjene. Njima se nastoje promicati ravnopravni tržišni uvjeti za službeno podupirane izvozne kredite da bi se potaknulo tržišno natjecanje među izvoznicima koje se temelji na kvaliteti i cijeni izvezenih roba i usluga, a ne na najpovoljnijim službeno podupiranim financijskim uvjetima.

               (6)Ujedinjena Kraljevina Velike Britanije i Sjeverne Irske („Ujedinjena Kraljevina”) povukla se iz Unije s učinkom od 31. siječnja 2020.
                  8

               (7)U skladu s člankom 3. Sporazuma trenutačne sudionice mogu pozvati druge članice OECD-a i zemlje koje nisu članice da postanu sudionice. Nesudionica SDZ-a može postati njegova sudionica u skladu s postupcima utvrđenima u Dodatku I. SDZ-u.

               (8)U dopisu od 28. siječnja 2021. Ujedinjena Kraljevina zatražila je da sudionice Sporazuma i sudionice sektorskog dogovora o zrakoplovima pristanu na to da ona postane sudionica Sporazuma odnosno sektorskog dogovora o zrakoplovima. Sudionice Sporazuma i sudionice SDZ-a o tim će zahtjevima odlučiti pisanim postupkom.

               (9)Primjereno je utvrditi stajalište koje u ime Unije trebaju zauzeti sudionice Sporazuma te sudionice sektorskog dogovora o zrakoplovima, budući da će odluke sudionica Sporazuma i sudionica SDZ-a biti obvezujuće za Uniju na temelju članka 2. Uredbe (EU) br. 1233/2011,

               DONIJELO JE OVU ODLUKU:

               Članak 1.

               Stajalište koje u ime Unije u pisanom postupku trebaju zauzeti sudionice Sporazuma o službeno podupiranim izvoznim kreditima u pogledu zahtjeva Ujedinjene Kraljevine da postane sudionica Sporazuma jest da se taj zahtjev podupre.

               Članak 1.a

               Stajalište koje u ime Unije u pisanom postupku trebaju zauzeti sudionice sektorskog dogovora o izvoznim kreditima za civilne zrakoplove u pogledu zahtjeva Ujedinjene Kraljevine da postane sudionica tog sektorskog dogovora jest da se taj zahtjev podupre.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Kako je utvrđeno u članku 5. Konvencije OECD-a.

                     (2)

                        Uredba (EU) br. 1233/2011 Europskog parlamenta i Vijeća od 16. studenoga 2011. o primjeni određenih smjernica u području službeno podupiranih izvoznih kredita i o stavljanju izvan snage odluka Vijeća 2001/76/EZ i 2001/77/EZ (SL L 326, 8.12.2011., str. 45.).

                     (3)

                        Presuda Suda od 7. listopada 2014., Njemačka protiv Vijeća, C-399/12, ECLI:EU:C:2014:2258, t. 61.–64.

                     (4)

                        Uredba (EU) br. 1233/2011 Europskog parlamenta i Vijeća od 16. studenoga 2011. o primjeni određenih smjernica u području službeno podupiranih izvoznih kredita i o stavljanju izvan snage odluka Vijeća 2001/76/EZ i 2001/77/EZ (SL L 326, 8.12.2011., str. 45.).

                     (5)

                        Ranije verzije Sporazuma OECD-a već su prenesene u pravo EU-a odlukama Vijeća.

                     (6)

                        Uredba (EU) br. 1233/2011 Europskog parlamenta i Vijeća od 16. studenoga 2011. o primjeni određenih smjernica u području službeno podupiranih izvoznih kredita i o stavljanju izvan snage odluka Vijeća 2001/76/EZ i 2001/77/EZ (SL L 326, 8.12.2011., str. 45.).

                     (7)

                        Ranije verzije Sporazuma OECD-a već su prenesene u pravo EU-a odlukama Vijeća.

                     (8)

                        Odluka Vijeća (EU) 2020/135 od 30. siječnja 2020. o sklapanju Sporazuma o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju (SL L 29, 31.1.2020., str. 1.).


               EUROPSKA KOMISIJA
            Bruxelles, 27.4.2021.
            COM(2021) 207 final
            2021/0107(BUD)
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Europskog fonda za prilagodbu globalizaciji na temelju zahtjeva Njemačke – EGF/2020/003 DE/GMH Guss

               OBRAZLOŽENJE

               KONTEKST PRIJEDLOGA

               1.Pravila koja se primjenjuju na financijske doprinose iz Europskog fonda za prilagodbu globalizaciji (EGF) utvrđena su Uredbom (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014.–2020.) i stavljanju izvan snage Uredbe (EZ) br. 1927/2006
                  1
                („Uredba o EGF-u”)
                  2
               .

               2.Njemačka je 15. prosinca 2020. podnijela zahtjev EGF/2020/003 DE/GMH Guss u Njemačkoj za financijski doprinos iz EGF-a nakon otpuštanja zbog viškova radnika
                  3
                u poduzeću GMH Guss u Njemačkoj.

               3.Komisija je nakon ocjenjivanja tog zahtjeva, u skladu sa svim primjenjivim odredbama Uredbe o EGF-u, donijela zaključak da su ispunjeni uvjeti za dodjelu financijskog doprinosa iz EGF-a.

               SAŽETAK ZAHTJEVA

                        Zahtjev za doprinos iz EGF-a

                        EGF/2020/003 DE/GMH Guss

                        Država članica

                        Njemačka

                        Predmetne regije (razina NUTS 2
                           4
                        )

                        Düsseldorf (DEA1)

                        Arnsberg (DEA5)

                        Datum podnošenja zahtjeva

                        15. prosinca 2020.

                        Datum potvrde primitka zahtjeva

                        15. prosinca 2020.

                        Datum podnošenja zahtjeva za dodatne informacije

                        28. prosinca 2020.

                        Rok za dostavu dodatnih informacija

                        8. veljače 2021.

                        Rok za dovršetak ocjenjivanja

                        3. svibnja 2021.

                        Intervencijski kriterij

                        Članak 4. stavak 1. točka (a) Uredbe o EGF-u

                        Primarno poduzeće

                        GMH Guss

                        Broj obuhvaćenih poduzeća

                        1

                        Sektor/sektori gospodarske djelatnosti

                        (odjeljak NACE-a Rev. 2)
                           5

                        Odjeljak 24 (Proizvodnja metala)

                        Broj podružnica, dobavljača i daljnjih proizvođača

                        4

                        Referentno razdoblje (četiri mjeseca):

                        31. srpnja 2020. – 30. studenoga 2020.

                        Broj otpuštanja tijekom referentnog razdoblja

                        585

                        Ukupan broj prihvatljivih korisnika

                        585

                        Ukupan broj ciljanih korisnika

                        476

                        Proračun za usluge prilagođene potrebama (EUR)

                        1 730 731

                        Proračun za provedbu EGF-a
                           6
                         (EUR)

                        72 114

                        Ukupni proračun (EUR)

                        1 802 845

                        Doprinos iz EGF-a (60 %) (EUR)

                        1 081 706

               OCJENJIVANJE ZAHTJEVA

               Postupak

               4.Njemačka je 15. prosinca 2020. podnijela zahtjev EGF/2020/003 DE/GMH Guss, u roku od 12 tjedana od datuma ispunjenja intervencijskih kriterija utvrđenih člankom 4. Uredbe o EGF-u. Komisija je istog dana potvrdila primitak zahtjeva te je 28. prosinca 2020. od Njemačke zatražila dodatne informacije. Te dodatne informacije dostavljene su u roku od šest tjedana od datuma kad su zatražene. Rok od 12 tjedana od primitka potpunog zahtjeva unutar kojeg bi Komisija trebala dovršiti ocjenu usklađenosti zahtjeva s uvjetima za pružanje financijskog doprinosa istječe 3. svibnja 2021.

               Prihvatljivost zahtjeva

               Predmetna poduzeća i korisnici

               5.Zahtjev se odnosi na 585 radnika koji su otpušteni iz četiri podružnice poduzeća GMH Guss GmbH. To poduzeće posluje u gospodarskom sektoru razvrstanom u odjeljak 24 NACE-a Revizija 2 (Proizvodnja metala). Do otpuštanja je došlo u regijama razine NUTS 2 Düsseldorfa (DEA1)
                  7
                i Arnsberga (DEA5)
                  8
               . Ta se postrojenja nalaze u Ruhrskoj oblasti, tradicionalnoj industrijskoj regiji u Sjevernoj Rajni-Vestfaliji.

               Intervencijski kriteriji

               6.Njemačka je podnijela zahtjev na temelju intervencijskih kriterija iz članka 4. stavka 1. točke (a) Uredbe o EGF-u, kojima se zahtijeva da najmanje 500 radnika u nekom poduzeću u državi članici bude proglašeno viškom u referentnom razdoblju od četiri mjeseca.

               7.Četveromjesečno referentno razdoblje za zahtjev traje od 31. srpnja 2020. do 30. studenoga 2020.

               8.U referentnom razdoblju u poduzeću GMH Gussu proglašeno je viškom 585 radnika.

               Izračun broja otpuštanja i prestanaka djelatnosti

               9.Otpuštanja tijekom referentnog razdoblja računala su se od datuma na koji je poslodavac, u skladu s člankom 3. stavkom 1. Direktive Vijeća 98/59/EZ
                  9
               , u pisanom obliku obavijestio nadležno javno tijelo o planiranom kolektivnom otpuštanju. Njemačka je potvrdila da je tih 585 otpuštanja uistinu provedeno prije nego što je Komisija dovršila svoje ocjenjivanje.

               Prihvatljivi korisnici

               10.Ukupan je broj prihvatljivih korisnika 585.

               Veza između otpuštanja i velikih strukturnih promjena u tokovima svjetske trgovine nastalih zbog globalizacije

               11.Kako bi se utvrdila veza između otpuštanja i velikih strukturnih promjena u tokovima svjetske trgovine nastalih zbog globalizacije, Njemačka tvrdi da se ljevaonice u Njemačkoj suočavaju s ozbiljnim izazovima kao što su promjene u međunarodnoj trgovini robom i uslugama te premještanje djelatnosti u zemlje izvan EU-a.

               12.U ljevaonicama se tale metali, a tekući metali ulijevaju se u prilagođene kalupe. Postupak je radno intenzivan. Ljevaonice obično lijevaju metale kad su potrebni vrlo složeni oblici. Ljevaonice metala klasični su dobavljači za druge proizvodne industrije, posebno automobilsku industriju, kao i za industriju strojeva, građevinarstva, čelika, energetike, kemijske i zdravstvene tehnologije. U Njemačkoj su glavni klijenti ljevaonica metala automobilska industrija (60 %) i strojarska industrija (26 %)
                  10
               . Budući da su ljevaonice visoko specijalizirane i pružaju proizvode izrađene po narudžbi za svoje klijente, djelatnosti ljevaonica uvelike ovise o potražnji određenih glavnih kupaca.

               13.Dvije podružnice poduzeća GMH Guss bile su dobavljači automobilske industrije: jedna proizvođačima automobila, a druga proizvođačima teških kamiona. Treća podružnica bila je dobavljač strojne industrije, s posebnim naglaskom na brodogradnju. Četvrta podružnica, kao i samo matično društvo, pružala je administrativne usluge za proizvodne podružnice.

               14.Tradicionalno su se ljevaonice metala gradile u blizini glavnih kupaca, s obzirom na to da je bila potrebna bliska suradnja za dizajniranje proizvoda izrađenih po narudžbi i zbog kompliciranog prijevoza teških proizvoda. Stoga se u Njemačkoj industrija primarno nalazi u tradicionalnim proizvodnim regijama. 25 % njemačkih proizvoda od lijevanog metala proizvodi se u Sjevernoj Rajni-Vestfaliji
                  11
               .

               15.Iako je Njemačka 2019. bila najveći proizvođač proizvoda od lijevanog metala u EU-u i proizvodila dvostruko više od Italije i trostruko više od Francuske
                  12
               , njezin udio u svjetskoj proizvodnji bio je samo 5 %, iza Kine (45,5 %), Indije (11 %) i SAD-a (8,8 %).

               16.U pogledu automobilske industrije kao jednog od glavnih kupaca njemačkih ljevaonica metala, tokovi svjetske trgovine posljednjih su se godina drastično promijenili. Budući da je 2000. EU bio vodeća regija u svijetu, s 33 % svjetske proizvodnje automobila, udio EU-a na svjetskom tržištu pao je na 19 % do 2019. Zbog sve veće potražnje u regiji, Azija danas uvelike dominira globalnom proizvodnjom automobila, a udio na svjetskom tržištu proizvodnje automobila 2019. iznosio je 54 %. Prvi put u povijesti njemački proizvođači automobila proizvodili su više automobila u Kini nego u Njemačkoj. Sveukupno proizvodnja automobila u 2019. pala je na najnižu razinu od 1996.
                  13

               17.Kad je riječ o proizvođačima teških kamiona, proizvodnja teških kamiona težine veće od 3,5 tona gotovo se prepolovila u Njemačkoj, s 256 131 vozila u 2008. na 133 997 u 2019. Kina sada dominira svjetskim tržištem s tržišnim udjelom od 40 % u svjetskoj proizvodnji te, zbog prekomjerne proizvodnje, prodaje teške kamione po vrlo konkurentnim cijenama, čime se ruše konkurenti u mnogim dijelovima svijeta
                  14
               .

               18.Nadalje, na europskom se tržištu u cijeloj automobilskoj industriji razvija trend premještanja proizvodnje ili dijelova lanca opskrbe u istočnu Europu, uključujući treće zemlje. To se posebno odnosi na radno intenzivne proizvode, kao što su proizvodi od lijevanog metala. Niži standardi zaštite okoliša, posebno u zemljama koje nisu članice EU-a, dodatni su razlog za premještanje proizvoda od lijevanog metala
                  15
               .

               19.Kad je riječ o brodogradnji, u razdoblju 2011.–2019. prosječna godišnja proizvodnja brodogradilišta u Europi prepolovila se u odnosu na razdoblje 2002.–2010.
                  16
                Azijski proizvođači dominiraju svjetskim tržištem s udjelom na tržištu od 84 %.
                  17

               20.Ti izazovi povezani s globalizacijom znatno su opterećivali industriju lijevanja metala, što je u razdoblju od 2018. do 2019. dovelo do smanjenja ukupne proizvodnje lijevanja metala za 8,9 % u Njemačkoj.
                  18

               21.Do danas je zaprimljeno šest zahtjeva za doprinos iz EGF-a koji se odnose na odjeljak 24. NACE-a (Proizvodnja metala), od čega se četiri zahtjeva temelje na učincima globalizacije na trgovinu, a dva na učincima svjetske financijske i gospodarske krize
                  19
               .

               Događaji koji su doveli do otpuštanja i prestanka djelatnosti

               22.Događaji koji su doveli do tih otpuštanja su stečajni postupak u poduzeću GMH Guss. Dok je jedna podružnica, Dieckerhoff Guss GmbH, u potpunosti zatvorena, ostale su djelomično zatvorene i posluju u okviru postupka nesolventnosti. Od 1000 radnika, 585 radnika izgubilo je posao. Javna tijela obaviještena su 31. srpnja 2020. o otpuštanjima u poduzeću Walter Hundhausen GmbH, 24. rujna 2020. o otpuštanjima u poduzeću Dieckerhoff Guss GmbH, a o otpuštanjima u ostalim subjektima 5. listopada 2020.

               23.Dok je GMH Guss zbog globalizacije već poslovao u zahtjevnom poslovnom okruženju, njegovi su problemi dosegli vrhunac kada je glavni klijent podružnice Walter Hundhausen GmbH, na kojeg odlazi 60 % ukupne proizvodnje podružnice, odlučio premjestiti dijelove svojeg lanca opskrbe u Tursku.

               24.Nadalje, tajvanski konkurent MEITA otvorio je dvije ljevaonice u Obrenovcu u Srbiji. Te ljevaonice, koje je subvencionirala srpska vlada, pokrenule su proizvodnju 2017. i 2019. i uglavnom proizvode dijelove za europsku automobilsku industriju
                  20
               . Zahvaljujući subvencijama i nižim troškovima rada, MEITA je mogla ponuditi znatno niže cijene od svojih njemačkih konkurenata. Kao posljedica toga, glavni klijenti iz područja automobilske industrije matičnog društva GMH Guss i njegove podružnice Dieckerhoff Guss GmbH zatražili su 2019. sniženje cijene od 30 % što poduzeće Dieckerhoff nije moglo prihvatiti. Gubitak njegovih klijenata, koji su zatim sklopili ugovor sa srpskim tvornicama MEITA-e, značio je kraj za poduzeće Dieckerhoff Guss.

               25.Socijalni partneri dogovorili su osnivanje četiriju prijelaznih poduzeća
                  21
               , po jedno za svaku podružnicu poduzeća GMH Guss. Prijelaznim poduzećima upravljat će poduzeće BOB Transfer GmbH. 476 radnika potpisalo je tripartitni ugovor prema kojemu prelaze u prijelazno poduzeće nakon službenog prestanka rada za poduzeće GMH Guss ili za jednu od njegovih četiriju podružnica.

               26.Pomoć iz EGF-a upotrijebit će se kao dopuna redovnim mjerama koje nude prijelazna poduzeća te se može upotrebljavati i za produljenje trajanja pojedinačnih mjera. Ukupno 86 radnika pridružilo se prvom prijelaznom poduzeću 1. kolovoza 2020., a preostali radnici počeli su s radom 1. listopada 2020.

               Predviđene posljedice otpuštanja na lokalno, regionalno ili nacionalno gospodarstvo i zapošljavanje

               27.Očekuje se da će otpuštanja znatno negativno utjecati na lokalno gospodarstvo. Ruhrska oblast vrlo je urbanizirano industrijsko područje. Regija koja tradicionalno proizvodi ugljen i čelik od šezdesetih godina 20. stoljeća suočava se s golemim strukturnim izazovima, a stope nezaposlenosti stalno su iznad prosjeka Sjeverne Rajne-Vestfalije. Pandemija bolesti COVID-19 dodatno negativno utječe na tržište rada. Od rujna 2019. do rujna 2020. nezaposlenost u Sjevernoj Rajni-Vestfaliji povećala se sa 6,5 % na 7,9 %, a u području Ruhrske oblasti s 9 % na 10,7 %. Većina otpuštenih radnika nalazi se u drugoj polovici svoje profesionalne karijere, ima nisku razinu kvalifikacija i često slabo vlada njemačkim jezikom.

               Ciljani korisnici i predložene mjere

               Ciljani korisnici

               28.Predviđa se da će 476 radnika proglašenih viškom sudjelovati u mjerama. Podjela ciljanih radnika prema spolu, državljanstvu i dobnoj skupini:

                        Kategorija

                        Broj
                           ciljanih korisnika

                        Spol:

                        Muškarci:

                        455

                        (95,59 %)

                        Žene:

                        21

                        (4,41 %)

                        Državljanstvo:

                        Građani EU-a:

                        291

                        (61,13 %)

                        Građani država izvan EU-a:

                        185

                        (38,87 %)

                        Dobna skupina:

                        15–24 godine:

                        7

                        (1,47 %)

                        25–29 godine:

                        24

                        (5,04 %)

                        30–54 godine:

                        269

                        (56,51 %)

                        55-64 godine:

                        175

                        (36,76 %)

                        stariji od 64 godine:

                        1

                        (0,21 %)

               Prihvatljivost predloženih mjera

               29.Usluge prilagođene potrebama koje će se pružiti radnicima proglašenima viškom sastoje se od sljedećih mjera:

               –Mjere u pogledu stjecanja dodatnih vještina: one se nude nakon razgovora za izradu profila i profesionalno usmjeravanje. Tečajevi se mogu održavati pojedinačno ili u skupinama. S obzirom na velik broj sudionika migrantskog podrijetla, tečajevi njemačkog jezika bit će ponuđeni sudionicima s lošim znanjem tog jezika.

               –Skupine osoba u sličnom položaju / radionice: to će biti skupni forumi s koordinatorom koji će sudionicima pomagati u razmjeni ideja i promišljanju o svojim iskustvima. Neke skupine osoba formirane su prema zajedničkom iskustvu sudionika, kao što su sudionici migrantskog podrijetla ili stariji sudionici.

               –Savjetovanje za pokretanje poduzeća: obuhvaća paket savjetodavnih usluga za osobe zainteresirane za pokretanje vlastitog poduzeća. Te će usluge uključivati individualizirane i prilagođene mjere mentorstva, kao i sudjelovanje u grupnom savjetovanju.

               –Pomoć u traženju posla: profesionalni agenti za zapošljavanje pomagat će u pronalaženju još neobjavljenih potencijalnih slobodnih radnih mjesta koja bi mogla odgovarati radnicima koji ispunjavaju uvjete.

               –Savjetovanje i profesionalno usmjeravanje: na temelju inicijalnih intervjua za izradu profila savjetnici za profesionalno usmjeravanje neće samo informirati o razvoju događaja na tržištu rada i mogućim karijerama, već će i podnositeljima zahtjeva pružiti motivacijsku i inspirativnu pomoć i potporu. Radnike se potiče da unaprijede svoje vještine ili uče nove vještine te da sudjeluju u mjerama obrazovanja i osposobljavanja čiji je cilj pronalazak novog zaposlenja, po mogućnosti u drugom sektoru.

               –Međunarodno savjetovanje pri traženju posla: tražiteljima zaposlenja koji žele prihvatiti radno mjesto u drugoj državi članici EU-a posebni savjetnici pomoći će u traženju posla, informirati ih o uvjetima rada u određenoj državi članici i pomoći im pri prevođenju i priznavanju kvalifikacija.

               –Mentorstvo nakon zaposlenja: radnici se mogu koristiti dodatnim uslugama savjetovanja nakon početka rada na novom radnom mjestu kako bi im se olakšao prelazak na novo radno mjesto i smanjio rizik gubitka posla.

               –Naknada za osposobljavanje: isplata počinje od dana kad se radnik pridruži prijelaznom poduzeću i završava čim osoba napusti prijelazno poduzeće. Sudjelovanje u aktivnim mjerama tržišta rada preduvjet je za dobivanje naknade.

               30.Organizirane mjere u skladu su s njemačkom strategijom održivosti.

               31.S obzirom na pandemiju bolesti COVID-19 razvijen je koncept sanitarne higijene kako bi se osigurala provedba mjera. To uključuje tečajeve na internetu i odgovarajuće prostorije za tečajeve u učionici
                  22
               .

               32.Predložene opisane mjere aktivne su mjere tržišta rada u okviru prihvatljivih mjera utvrđenih člankom 7. Uredbe o EGF-u. Te mjere nisu zamjena za pasivne mjere socijalne zaštite.

               33.Njemačka je dostavila tražene podatke o aktivnostima koje su obveza predmetnog poduzeća na temelju nacionalnog zakonodavstva ili kolektivnih ugovora. Potvrdila je da financijski doprinos iz EGF-a neće biti zamjena za te mjere.

               Procijenjeni proračun

               34.Predviđeni ukupni troškovi iznose 1 802 845 EUR, u što su uključeni izdaci za usluge prilagođene potrebama u iznosu od 1 730 731 EUR i izdaci za aktivnosti pripreme, upravljanja, informiranja i promidžbe te nadzora i izvješćivanja u iznosu od 72 114 EUR.

               35.Ukupni traženi financijski doprinos iz EGF-a iznosi 1 081 706 EUR (60 % ukupnih troškova).

                        Mjere

                        Predviđeni broj sudionika

                        Predviđeni trošak po sudioniku
                        (u EUR
                           23
                        )

                        Predviđeni ukupni troškovi

                        (u EUR)
                           24

                        Usluge prilagođene potrebama (mjere na temelju članka 7. stavka 1. točaka (a) i (c) Uredbe o EGF-u)

                        Mjere u pogledu stjecanja dodatnih vještina (Qualifizierungsmaßnahmen)

                        415

                        1189

                        493 605

                        Skupine osoba u sličnom položaju / radionice

                        240

                        438

                        105 160

                         Savjetovanje za pokretanje poduzeća (Existenzgründerberatung)

                        3

                        5133

                        15 400

                        Pomoć pri traženju posla (Beratung und Stellenakquise)

                        476

                        517

                        245 968

                        Savjetovanje i profesionalno usmjeravanje (Berufsvorbereitung und Orientierung)

                        200

                        201

                        40 133

                        Međunarodno savjetovanje pri traženju posla (Internationale Beratung)

                        10

                        1133

                        11 332

                        Mentorstvo nakon zaposlenja (Nachbetreuungsmaßnahmen)

                        375

                        569

                        213 378

                        Međuzbroj (a):

                        postotak paketa usluga prilagođenih potrebama

                        –

                        1 124 976

                        (65 %)

                        Naknade i poticaji (mjere na temelju članka 7. stavka 1. točke (b) Uredbe o EGF-u)

                        Naknada za osposobljavanje (Transferkurzarbeitergeld)

                        476

                        1273

                        605 755

                        Međuzbroj (b):

                        postotak paketa usluga prilagođenih potrebama

                        –

                        605 755

                        (35 %)

                         Mjere na temelju članka 7. stavka 4. Uredbe o EGF-u

                        1. Pripremne aktivnosti

                        –

                        7 211

                        2. Upravljanje

                        –

                        39 663

                        3. Informiranje i promidžba

                        –

                        3 606

                        4. Kontrola i izvješćivanje

                        –

                        21 634

                        Međuzbroj (c):

                        postotak ukupnih troškova

                        –

                        72 114

                        (4 %)

                        Ukupni troškovi (a + b + c):

                        –

                        1 802 845

                        Doprinos iz EGF-a (60 % ukupnih troškova)

                        –

                        1 081 706

               36.Troškovi mjera koje su u prethodnoj tablici utvrđene kao mjere na temelju članka 7. stavka 1. točke (b) Uredbe o EGF-u ne premašuju 35 % ukupnih troškova usklađenog paketa usluga prilagođenih potrebama. Njemačka je potvrdila da te mjere ovise o aktivnom sudjelovanju ciljanih korisnika u traženju posla ili aktivnostima osposobljavanja.

               Razdoblje prihvatljivosti izdataka

               37.Njemačka je započela s pružanjem usluga prilagođenih potrebama ciljanim korisnicima 1. kolovoza 2020. Stoga će izdaci za te mjere biti prihvatljivi za financijski doprinos iz EGF-a od 1. kolovoza 2020. do 15. prosinca 2022.

               38.Njemačka je počela stvarati administrativne izdatke za provedbu EGF-a 1. studenoga 2020. Izdaci za aktivnosti pripreme, upravljanja, informiranja i promidžbe te kontrole i izvješćivanja stoga ispunjavaju uvjete za financijski doprinos iz EGF-a od 1. studenoga 2020. do 15. lipnja 2023.

               Komplementarnost s mjerama koje se financiraju iz nacionalnih fondova ili fondova Unije

               39.Izvori nacionalnog pretfinanciranja ili sufinanciranja su savezni proračun i Savezna agencija za zapošljavanje (Bundesagentur für Arbeit). Ti izvori predstavljaju nacionalni doprinos od 40 % u ukupnim troškovima mjera financiranih iz EGF-a koje provodi prijelazno poduzeće
                  25
               .

               40.Njemačka je potvrdila da se za prethodno navedene mjere za koje se dodjeljuje financijski doprinos iz EGF-a neće dodijeliti i financijski doprinos iz drugih financijskih instrumenata Unije.

               41.Njemačka je navela da se ponuđenim mjerama EGF-a dopunjuju mjere koje nudi Europski socijalni fond (ESF). Operativnim programom ESF-a za Sjevernu Rajnu-Vestfaliju sufinanciraju se neke od osnovnih mjera sustava otpremnina (Sozialplan) koje su dogovorili socijalni partneri. Njemačka je potvrdila da EGF ne zamjenjuje nijednu od tih mjera.

               Postupci za savjetovanje s ciljanim korisnicima, njihovim predstavnicima ili socijalnim partnerima te s lokalnim i regionalnim tijelima

               42.Njemačka je navela da je usklađeni paket usluga prilagođenih potrebama sastavljen u dogovoru sa svim uključenim stranama, posebno socijalnim partnerima. Za planiranje mjera koje se podupiru iz EGF-a Savezno ministarstvo rada i socijalnih pitanja održalo je razgovore s javnom službom za zapošljavanje i poduzećem BOB Transfer GmbH o opsegu moguće potpore iz EGF-a. Socijalni partneri od samog su početka podupirali mogući zahtjev za doprinos iz EGF-a. Osnovan je odbor za praćenje kako bi se upravljalo mogućom intervencijom sufinanciranom iz EGF-a. Osim predstavnika Ministarstva rada i socijalnih pitanja, javne službe za zapošljavanje i prijelaznog poduzeća, odbor za praćenje sastoji se od predstavnika socijalnih partnera, predstavnika sindikata IG Metall, stečajnih upravitelja poduzeća koje otpušta radnike i njegovih podružnica te predstavnika radničkih vijeća.

               Sustavi upravljanja i nadzora

               43.Zahtjev sadržava opis sustava upravljanja i nadzora u kojem se utvrđuju odgovornosti uključenih tijela. Njemačka je obavijestila Komisiju da će financijskim doprinosom upravljati ona tijela unutar Saveznog ministarstva za zapošljavanje i socijalna pitanja (Bundesministerium für Arbeit und Soziales) koja upravljaju i sredstvima iz ESF-a. Dok skupina „Gruppe Europäische Fonds für Beschäftigung” djeluje kao upravljačko tijelo
                  26
               , organizacijski neovisno tijelo „Organisationseinheit Prüfbehörde”
                  27
                nadzorno je tijelo za ta sredstva. Ta su tijela upravljala i prošlim doprinosima koji su iz EGF-a odobreni Njemačkoj. Neke zadaće upravljačkog tijela EGF-a trajno su prenesene na javne službe za zapošljavanje na temelju administrativnog sporazuma.

               Obveze predmetne države članice

               44.Njemačka je dostavila sva potrebna jamstva:

               –u pristupu predloženim mjerama i njihovoj provedbi poštovat će se načela jednakog postupanja i nediskriminacije,

               –ispunjeni su zahtjevi utvrđeni nacionalnim zakonodavstvom i zakonodavstvom EU-a o kolektivnom otpuštanju,

               –poduzeće GMH Guss, koje je nakon otpuštanja nastavilo s poslovanjem, ispunilo je svoje pravne obveze u vezi s otpuštanjima i u skladu s njima pobrinulo se za svoje radnike,

               –za predložene mjere neće se primati financijska potpora iz drugih fondova ili financijskih instrumenata Unije te će se spriječiti dvostruko financiranje,

               –predložene mjere dopunjavat će se mjerama koje se financiraju iz strukturnih fondova,

               –financijski doprinos iz EGF-a bit će u skladu s proceduralnim i materijalnim pravilima Unije o državnim potporama.

               UTJECAJ NA PRORAČUN

               Prijedlog proračuna

               45.EGF ne smije premašiti najviši godišnji iznos od 186 milijuna EUR (u cijenama iz 2018.), kako je utvrđeno člankom 8. stavkom 1. Uredbe Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021.–2027.
                  28

               46.Nakon što je proučila zahtjev u odnosu na uvjete utvrđene člankom 13. stavkom 1. Uredbe o EGF-u i uzela u obzir broj ciljanih korisnika, predložene mjere te predviđene troškove, Komisija predlaže da se, radi osiguravanja financijskog doprinosa za zahtjev, mobilizira EGF u iznosu od 1 081 706 EUR, što predstavlja 60 % ukupnih troškova predloženih mjera.

               47.Predloženu odluku o mobilizaciji EGF-a zajednički će donijeti Europski parlament i Vijeće, kako je utvrđeno točkom 9. Međuinstitucijskog sporazuma od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava
                  29
               .

               Povezani akti

               48.Komisija će istodobno s podnošenjem ovog Prijedloga odluke o mobilizaciji EGF-a Europskom parlamentu i Vijeću podnijeti prijedlog za prijenos iznosa od 1 081 706 EUR u odgovarajuću proračunsku liniju.

               49.Istodobno s donošenjem ovog Prijedloga odluke o mobilizaciji EGF-a Komisija će provedbenim aktom donijeti odluku o financijskom doprinosu koja će stupiti na snagu na dan kad Europski parlament i Vijeće donesu predloženu odluku o mobilizaciji EGF-a.

               2021/0107 (BUD)

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji Europskog fonda za prilagodbu globalizaciji na temelju
                  zahtjeva Njemačke – EGF/2020/003 DE/GMH Guss

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014.–2020.) i stavljanju izvan snage Uredbe (EZ) br. 1927/2006
                  30
               , a posebno njezin članak 15. stavak 4.,

               uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava
                  31
               , a posebno njegovu točku 9.,

               uzimajući u obzir prijedlog Europske komisije,

               budući da:

               (1)Svrha Europskog fonda za prilagodbu globalizaciji („EGF”) pružanje je potpore radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te pomaganje tim radnicima da se ponovno uključe na tržište rada.

               (2)EGF ne smije premašiti najviši godišnji iznos od 186 milijuna EUR (u cijenama iz 2018.), kako je utvrđeno člankom 8. stavkom 1. Uredbe Vijeća (EU, Euratom) 2020/2093
                  32
               .

               (3)Njemačka je 15. prosinca 2020. podnijela zahtjev za mobilizaciju EGF-a u vezi s otpuštanjem radnika u poduzeću GMH Guss GmbH u Njemačkoj. Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Taj zahtjev ispunjava uvjete za određivanje financijskog doprinosa iz EGF-a utvrđene člankom 13. Uredbe (EU) br. 1309/2013.

               (4)Stoga bi trebalo mobilizirati EGF kako bi se za zahtjev koji je podnijela Njemačka osigurao financijski doprinos u iznosu od 1 081 706 EUR.

               (5)Kako bi se sredstva iz EGF-a mogla što prije upotrijebiti, ova bi se Odluka trebala primjenjivati od dana njezina donošenja,

               DONIJELI SU OVU ODLUKU:

               Članak 1.

               U okviru općeg proračuna Europske unije za financijsku godinu 2021. mobilizira se Europski fond za prilagodbu globalizaciji kako bi se osigurao iznos od  1 081 706EUR u obliku odobrenih sredstava za preuzimanje obveza i plaćanja.

               Članak 2.

               Ova Odluka stupa na snagu na dan objave u Službenom listu Europske unije. Primjenjuje se od [datum donošenja]
                  33*.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL L 347, 20.12.2013., str. 855.

                     (2)

                        Uredba (EU) br. 1309/2013 primjenjuje se na sve zahtjeve zaprimljene do 31. prosinca 2020.

                     (3)

                        U smislu članka 3. Uredbe o EGF-u.

                     (4)

                        Uredba Komisije (EU) br. 1046/2012 od 8. studenoga 2012. o provedbi Uredbe (EZ) br. 1059/2003 Europskog parlamenta i Vijeća o uspostavi zajedničkog razvrstavanja prostornih jedinica za statistiku (NUTS), u pogledu prosljeđivanja vremenskih okvira za novu regionalnu raspodjelu (SL L 310, 9.11.2012., str. 34.).

                     (5)

                        SL L 393, 30.12.2006., str. 1.

                     (6)

                        U skladu s člankom 7. stavkom 4. Uredbe (EU) br. 1309/2013.

                     (7)

                        Podružnice Friedrich Wilhelms-Hütte Eisenguss GmbH i Friedrich Wilhems-Hütte GmbH, obje sa sjedištem u Mülheimu an der Ruhr.

                     (8)

                        Podružnice Dieckerhoff Guss GmbH in Gevelsberg i Walter Hundhausen GmbH (kao i glavno sjedište poduzeća GMH Guss GmbH) u Schwerteu.

                     (9)

                        Direktiva Vijeća 98/59/EZ od 20. srpnja 1998. o usklađivanju zakonodavstava država članica u odnosu na kolektivno otkazivanje (SL L 225, 12.8.1998., str. 16.).

                     (10)

                        Savezno udruženje njemačke industrije lijevanja metala: Industrija lijevanja metala. Snažan sektor prema statistikama (2019.)

                     (11)

                        https://www.bdguss.de/branche/rolle-bedeutung/

                     (12)

                        Bundesverband der Deutschen Gießerei-Industrie (BDGUss): Branchenkennzahlen – Die deutsche Gießerei-Industrie (2019) (Savezno udruženje njemačke industrije lijevanja metala: Brojčani pokazatelji sektora – Njemačka industrija lijevanja metala (2019.))

                     (13)

                        https://www.vda.de/de/services/zahlen-und-daten/jahreszahlen/automobilproduktion i https://www.quest-trendmagazin.de/automobilindustrie/internationalisierung/weltregion-automobilproduktion.html

                     (14)

                  https://www.oica.net/category/production-statistics/2018-statistics/
                   ;
                  https://www.acea.be/statistics/article/eu-commercial-vehicle-production

                     (15)

                        Istraživanje banke Deutsche Bank (2020.): Automobilska industrija – Proizvodnja u Kini prestiže domaću proizvodnju; Eurofond (2016.): Izvješće ERM-a iz 2016.: Usporavanje globalizacije? Nedavni dokazi o premještanju i vraćanju proizvodnje u Europu; Eurofond (2020.): Izvješće ERM-a iz 2020.: Prekogranično restrukturiranje.

                     (16)

                        Mjereno u kompenziranoj bruto tonaži (cgt).

                     (17)

                        Feldhoff, Thomas (2020.): Gießereibranche unter Anpassungsdruck: Ausgewählte Entwicklungstrends (Sektor ljevaonica pod pritiskom prilagodbe: Odabrani trendovi razvoja).

                     (18)

                        Stephen, Sophie (2020.): Deutsche Gussproduktion 2019 und Ausblick 2020 (Proizvodnja lijevanog željeza u Njemačkoj 2019. i planovi za 2020.), u časopisu: GIESSEREI, 04/2020.

                     (19)

                        https://ec.europa.eu/social/main.jsp?catId=582&langId=en

                     (20)

                        https://www.serbianmonitor.com/en/chinas-mei-ta-opens-second-factory-in-obrenovac/

                     (21)

                        Njemačkim zakonodavstvom nije propisana obveza osnivanja prijelaznog poduzeća. Poduzeće koje otpušta radnike nema obvezu doprinijeti osnivanju prijelaznog poduzeća. Bez sudjelovanja poduzeća koje otpušta radnike ne bi se osnivalo nikakvo prijelazno poduzeće. Ako poduzeće koje otpušta radnike ponudi sudjelovanje u osnivanju prijelaznog poduzeća i ako socijalni partneri pristanu na to osnivanje, uspostavlja se pravni okvir u skladu s njemačkim socijalnim pravom (članci 110. i 111., SGB III).

                     (22)

                        Za tečajeve u učionici upotrebljavaju se brzi testovi za bolesti COVID-19 kako bi se osigurala sigurnost u učionici.

                     (23)

                        Predviđeni troškovi po radniku zaokruženi su kako bi se izbjegle decimale. Međutim, zaokruživanjem se ni na koji način ne utječe na ukupni iznos troškova bilo koje mjere koji su jednaki onima navedenima u zahtjevu koji je podnijela Njemačka.

                     (24)

                        Ukupni se iznosi ne podudaraju zbog zaokruživanja.

                     (25)

                        Pružanje paketa usluga prilagođenih potrebama, koji obuhvaća isplatu naknada i aktivne mjere na tržištu rada, može započeti čim se radnici službeno pridruže prijelaznom poduzeću. Radnicima se od samog početka isplaćuju naknade za osposobljavanje („Transferkurzarbeitergeld”) koje ispunjavaju uvjete za sufinanciranje iz EGF-a, dok za otpuštene radnike vrijede aktivne mjere politike tržišta rada.

                     (26)

                        Međutim, unutar skupine „Gruppe Europäische Fonds für Beschäftigung”, upravljačko tijelo za EGF je „Referat EF 4”, a upravljačko tijelo za ESF je „Referat EF 1”.

                     (27)

                        „Organisationseinheit Prüfbehörde” neovisno je revizorsko i kontrolno tijelo koje izravno odgovara nepolitičkom državnom tajniku.

                     (28)

                        SL L 433I, 22.12.2020., str. 15.

                     (29)

                        SL L 433I, 22.12.2020., str. 29.

                     (30)

                        SL L 347, 20.12.2013., str. 855.

                     (31)

                        SL L 433I, 22.12.2020., str. 29.

                     (32)

                        Uredba Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021.–2027. (SL L 433I, 22.12.2020., str. 15.).

                     (33)
                  *
                        Datum unosi Parlament prije objave u SL-u.


               EUROPSKA KOMISIJA
            Bruxelles, 27.4.2021.
            COM(2021) 212 final
            2021/0109(BUD)
            Prijedlog
            ODLUKE EUROPSKOG PARLAMENTA I VIJEĆA
            o mobilizaciji Europskog fonda za prilagodbu globalizaciji na temelju zahtjeva iz Belgije – EGF/2020/005 BE/Swissport

               OBRAZLOŽENJE

               KONTEKST PRIJEDLOGA

               1.Pravila koja se primjenjuju na financijske doprinose iz Europskog fonda za prilagodbu globalizaciji (EGF) utvrđena su Uredbom (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014.–2020.) i stavljanju izvan snage Uredbe (EZ) br. 1927/2006
                  1
                („Uredba o EGF-u”)
                  2
               .

               2.Belgija je 22. prosinca 2020. podnijela zahtjev EGF/2020/005 BE/Swissport za financijski doprinos iz EGF-a nakon otpuštanja
                  3
                u poduzeću Swissport Belgium
                  4
                u Belgiji.

               3.Nakon ocjenjivanja tog zahtjeva Komisija je u skladu sa svim primjenjivim odredbama Uredbe o EGF-u zaključila da su ispunjeni uvjeti za dodjelu financijskog doprinosa iz EGF-a.

               SAŽETAK ZAHTJEVA

                        Zahtjev za doprinos iz EGF-a

                        EGF/2020/005 BE/Swissport

                        Država članica

                        Belgija

                        Datum podnošenja zahtjeva

                        22. prosinca 2020.

                        Datum potvrde primitka zahtjeva

                        22. prosinca 2020.

                        Datum podnošenja zahtjeva za dodatne informacije

                        5. siječnja 2021.

                        Rok za dostavu dodatnih informacija

                        16. veljače 2021.

                        Rok za dovršetak ocjenjivanja

                        11. svibnja 2021.

                        Intervencijski kriterij

                        Članak 4. stavak 1. točka (a) Uredbe o EGF-u

                        Primarno poduzeće

                        Swissport Belgium

                        Broj obuhvaćenih poduzeća

                        1

                        Sektor/sektori ekonomske djelatnosti

                        (odjeljak NACE-a Revision 2)
                           5

                        Odjeljak 52 (Skladištenje i prateće djelatnosti u prijevozu)

                        Odjeljak 81 (Usluge u vezi s održavanjem zgrada te djelatnosti uređenja i održavanja krajolika)
                           6

                        Referentno razdoblje (četiri mjeseca):

                        9. lipnja 2020. – 9. listopada 2020.

                        Broj otpuštanja tijekom referentnog razdoblja (a)

                        1 468

                        Broj otpuštanja prije ili nakon referentnog razdoblja (b)

                        0

                        Ukupan broj otpuštanja (a + b)

                        1 468

                        Ukupan broj prihvatljivih korisnika

                        1 468

                        Ukupan broj ciljanih korisnika

                        1 468

                        Proračun za usluge prilagođene potrebama (EUR)

                        5 977 108

                        Proračun za provedbu EGF-a
                           7
                         (EUR)

                        221 600

                        Ukupni proračun (EUR)

                        6 198 708

                        Doprinos iz EGF-a (60 %) (EUR)

                        3 719 224

               OCJENJIVANJE ZAHTJEVA

               Postupak

               4.Belgija je podnijela zahtjev EGF/2020/005 BE/Swissport 22. prosinca 2020., u roku od 12 tjedana od datuma kad su ispunjeni intervencijski kriteriji utvrđeni člankom 4. Uredbe o EGF-u. Komisija je istog datuma potvrdila primitak zahtjeva te je 5. siječnja 2021. od Belgije zatražila dodatne informacije. Te dodatne informacije dostavljene su u roku od šest tjedana od datuma tog zahtjeva. Rok od 12 tjedana od primitka potpunog zahtjeva unutar kojeg bi Komisija trebala dovršiti ocjenu usklađenosti zahtjeva s uvjetima za pružanje financijskog doprinosa istječe 11. svibnja 2021.

               Prihvatljivost zahtjeva

               Predmetna poduzeća i korisnici

               5.Zahtjev se odnosi na 1 468 radnika proglašenih viškom u poduzeću Swissport Belgium. Otpuštanja utječu na cijelu Belgiju.

               6.Belgija je podnijela zahtjev na temelju intervencijskih kriterija iz članka 4. stavka 1. točke (a) Uredbe o EGF-u kojom se propisuje da u poduzeću u državi članici najmanje 500 radnika mora biti proglašeno viškom u referentnom razdoblju od četiri mjeseca, uključujući radnike proglašene viškom kod dobavljača i daljnjih proizvođača te/ili samozaposlene osobe koje su prestale obavljati svoju djelatnost.

               7.Referentno razdoblje od četiri mjeseca za taj zahtjev traje od 9. lipnja 2020. do 9. listopada 2020.

               8.Tijekom referentnog razdoblja u poduzeću Swissport Belgium 1 468 radnika proglašeno je viškom.

               Izračun broja otpuštanja i prestanka djelatnosti

               9.Sva otpuštanja tijekom referentnog razdoblja računala su se od datuma na koji je poslodavac pojedinačno obavijestio svakog radnika o otpuštanju ili raskidu ugovora o radu.

               Prihvatljivi korisnici

               10.Ukupan broj prihvatljivih korisnika iznosi 1 468.

               Veza između otpuštanja i svjetske financijske i gospodarske krize

               11.Svjetska zdravstvena organizacija proglasila je 11. ožujka 2020. pandemiju bolesti COVID-19. U svojoj komunikaciji objavljenoj 27. svibnja 2020. pod naslovom „Proračun EU-a za provedbu europskog plana oporavka”
                  8
                Komisija je navela da je pandemija dovela do gospodarske krize te je iznijela plan oporavka gospodarstva. Time se omogućuje pomoć EGF-a, kao reaktivnog instrumenta za poduzimanje mjera u hitnim situacijama, osobama koje su izgubile posao zbog svjetske financijske i gospodarske krize.

               12.Pandemija je u prvoj polovini 2020. prouzročila najveću recesiju u povijesti EU-a. Prema Komisijinoj (privremenoj) zimskoj europskoj gospodarskoj prognozi 2021.
                  9
                predviđeno je smanjenje BDP-a EU-a u 2020. za oko 6,3 % te njegov oporavak za 3,7 % u 2021. i 3,9 % u 2022.

               13.Belgija je 18. ožujka 2020. uvela ograničenje kretanja radi suzbijanja pandemije bolesti COVID-19. To je izravno utjecalo na zračne prijevoznike i poduzeća koja posluju u zračnoj luci u Bruxellesu. U prvom tjednu ograničenja kretanja (od 16. do 22. ožujka) broj letova u toj zračnoj luci pao je na samo 578, što je smanjenje od 58 % od siječnja 2020. Kretanja putničkih zrakoplova u zračnoj luci sljedećih tjedana gotovo su u potpunosti zaustavljena, osim ograničenog broja letova za repatrijaciju, hitnih medicinskih ili diplomatskih letova.

               14.Ukupni međunarodni putnički promet u 2020. smanjio se za 60 % u odnosu na 2019. (s 4,5 milijardi putnika na 1,8 milijardi), a 50 % svjetskih zrakoplova je uskladišteno
                  10
               .

               15.U svojem izvješću Europskom parlamentu i Vijeću o zajedničkim pravilima za obavljanje zračnog prijevoza s obzirom na pandemiju bolesti COVID-19
                  11
                Komisija je potvrdila da su zemaljske usluge ozbiljno pogođene i da postoji stvaran rizik od daljnjih stečajeva pružateljâ zemaljskih usluga do kojih bi moglo doći 2021.

               16.Poduzeće Swissport Belgium jedan je od dvaju pružatelja zemaljskih usluga u zračnoj luci koje je bilo odgovorno za 60 % usluga putnicima i usluga čišćenja u zračnoj luci. Kada je nastupila pandemija, poduzeće Swissport Belgium uspješno je provodilo plan oporavka: u četvrtom tromjesečju 2019. ukupni promet povećao se za 5,8 % u odnosu na četvrto tromjesečje 2018. Na sastanku upravnog odbora održanom 20. veljače 2020. poduzeće Swissport je predstavilo prognozu prometa s gubicima od 4,5 milijuna EUR za 2020., što je smanjenje gubitaka od 37 % u odnosu na 2019.

               17.Međutim, do svibnja 2020. postalo je jasno da će trebati mnogo vremena za povratak djelatnosti zračnog prijevoza i zračnih luka u normalno stanje. Poduzeće Swissport Belgium je prema prognozama svojih klijenata o ponovnom pokretanju poslovanja procijenilo da će do kraja 2020. opseg njegovih poslovnih aktivnosti iznositi oko 40°% opsega poslovnih aktivnosti prije pandemije i vjerojatno ne više od 70 % do 80 % u 2021
                  12
               . Uslijed nedostatka likvidnosti nakon tri mjeseca neaktivnosti, poduzeće Swissport je proglasilo stečaj. Sud u Bruxellesu proglasio je stečaj poduzeća 9. lipnja 2020., tjedan dana prije planiranog ponovnog pokretanja europskih letova u zračnoj luci u Bruxellesu za 60 odredišta koje obavlja 20 zračnih prijevoznika
                  13
               .

               18.Poduzeće Aviapartner Belgium, drugi pružatelj zemaljskih usluga u zračnoj luci, također je bilo u velikim poteškoćama s nedostatkom likvidnosti radi neaktivnosti uzrokovane pandemijom, a njegovi prihodi smanjili su se za 95 % u odnosu na prihode prije pandemije. Radi sprječavanja stečaja poduzeća Aviapartner, čime bi zračna luka ostala bez ijednog pružatelja zemaljskih usluga, belgijsko Vijeće ministara odobrilo mu je konvertibilni zajam u iznosu do 25 milijuna EUR putem društva Federal Participation and Investment Society (SFPI-FPIM)
                  14
               , osam dana nakon što je poduzeće Swissport Belgium otišlo u stečaj. Bez pružatelja zemaljskih usluga, putnički i teretni letovi ne bi mogli uzlijetati iz zračne luke ni slijetati u nju. Kreditom je osigurana održivost poduzeća Aviapartner, čime je omogućen nastavak poslovanja u zračnoj luci nakon ograničenja kretanja.

               19.Do danas su skladištenje i prateće djelatnosti u sektoru prijevoza, uključujući druge sektore, bile predmet jednog višesektorskog zahtjeva za doprinos iz EGF-a
                  15
                u kojem je predložena osnova za podnošenje zahtjeva gospodarska kriza uzrokovana pandemijom bolesti COVID-19.

               Događaji koji su doveli do otpuštanja i prestanka djelatnosti

               20.Budući da zemaljske usluge u zračnoj luci tjednima gotovo da i nisu postojale, 9. lipnja 2020. proglašen je stečaj nad poduzećem Swissport Belgium. Nadalje, zbog velike neizvjesnosti u pogledu kratkoročnog oporavka sektora zračnog prijevoza putnika, nijedno poduzeće nije pokazalo interes za preuzimanje djelatnosti pružanja usluga putnicima poduzeća Swissport Belgium
                  16
               . Ta dva povezana događanja uzrokovala su otpuštanja za koja se podnosi ovaj zahtjev.

               Predviđeni učinak otpuštanja na lokalno, regionalno ili nacionalno gospodarstvo i zaposlenost

               21.Prema podacima Gospodarske komore Bruxellesa i flamanske organizacije poslodavaca Voka
                  17
               , zračna luka u Bruxellesu osigurava 24 000 izravnih i 40 000 neizravnih radnih mjesta.

               22.Otpuštanja u poduzeću Swissport Belgium utječu na radnike s boravištem u cijeloj zemlji: Bruxellesu (29 %), Flandriji (52 %) i Valoniji (19 %).

               23.Unatoč uvedenim programima skraćenog radnog vremena, nacionalna stopa nezaposlenosti od listopada 2019. do listopada 2020. povećala se za 1,3 postotna boda na 6,4 %
                  18
               . U Flandriji, gdje se nalazi zračna luka Bruxelles, nezaposlenost se do listopada 2020. povećala za jedan postotni bod na 4,4 % u odnosu na listopad 2019. Stopa nezaposlenosti muškaraca u Valoniji u trećem tromjesečju 2020. iznosila je 8,3 %, što je gotovo dva postotna boda više od nacionalnog prosjeka za tu skupinu. Naglo zatvaranje određenih ključnih sektora (usluga dostave hrane i pića, turizma, kulture itd.) posebno je pogodilo briselsko tržište rada i povećalo nezaposlenost na 15 % (godišnja promjena od + 2 postotna boda) u trećem tromjesečju 2020
                  19
               .

               24.Zbog povećanja nezaposlenosti, belgijska tijela strahuju da će ponovno zapošljavanje radnika iz skupina u nepovoljnom položaju bit još teže. Velik dio nekadašnje radne snage u poduzeću Swissport je u toj kategoriji jer se uglavnom radi o niskokvalificiranim i polukvalificiranim radnicima, a otprilike jedna trećina radnika (32,5 %) starija je od 50 godina. Toj skupini radnika potrebno je dodatno usmjeravanje i pomoć pri traženju zaposlenja, zajedno s unaprjeđivanjem vještina i prekvalifikacijom prilagođenima potrebama radi povećanja njihovih prilika za ponovno zapošljavanje.

               Ciljani korisnici i predložene mjere

               Ciljani korisnici

               25.Od svih radnika proglašenih viškom očekuje se da će sudjelovati u mjerama. Podjela radnika prema spolu, državljanstvu i dobnoj skupini:

                        Kategorija

                        Broj
                           ciljanih korisnika

                        Spol:

                        Muškarci:

                        1 086

                        (73,98 %)

                        Žene:

                        382

                        (26,02 %)

                        Državljanstvo:

                        Građani EU-a:

                        1 400

                        (95,37 %)

                        Građani država izvan EU-a:

                        68

                        (4,63 %)

                        Dobna skupina:

                        15–24 godine:

                        83

                        (5,65 %)

                        25–29 godina:

                        184

                        (12,53 %)

                        30–54 godine:

                        1 001

                        (68,19 %)

                        55–64 godine:

                        199

                        (13,56 %)

                        stariji od 64 godine

                        1

                        (0,07 %)

               Prihvatljivost predloženih mjera

               26.Usluge prilagođene potrebama koje će se pružiti radnicima proglašenima viškom sastoje se od sljedećih mjera:

               –Informiranje, pomoć pri traženju zaposlenja i profesionalna orijentacija. Uz opće i pojedinačne informacije o mjerama, to će uključivati izradu profila radnika, pomoć u pronalaženju novog radnog mjesta, aktivno savjetovanje usmjereno na posao i posredovanje pri zapošljavanju. Organizirat će se i sajmovi poslova.

               –Osposobljavanje. Pružit će se posebno osposobljavanje radi ispunjavanja potreba radnika. To će uključivati horizontalno osposobljavanje kao što je osposobljavanje u području stranog jezika i informacijskih i komunikacijskih tehnologija (IKT), strukovno osposobljavanje u području vještina potrebnih za usluge u zračnim lukama ili u sektorima u kojima nedostaju vještine.

               –Osposobljavanje na radnom mjestu. Ponudit će se za radna mjesta za koja nedostaju odgovarajući kandidati. Nakon uspješnog završetka osposobljavanja dotičnom radniku ponudit će se ugovor.

               –Potpora za pokretanje posla. S ciljem razvoja održivih poslovnih ili projekata samozapošljavanja, radnici zainteresirani za samozapošljavanje dobit će potporu regionalnih organizacija. To može obuhvaćati planiranje, provođenje studija izvedivosti, pripremu poslovnih planova, pomoć pri utvrđivanju mogućnosti financiranja itd.

               –Doprinos za osnivanje poduzeća. Doprinos za radnike koji osnivaju poduzeće ili aktivnost u svojstvu samozaposlenih osoba iznosit će do 15 000 EUR.

               –Poticaji i naknade. 1. Naknade za traženje zaposlenja i za osposobljavanje. Radnici će dobiti 1 EUR po satu stvarnog sudjelovanja u aktivnostima osposobljavanja ili traženja zaposlenja. 2. Doprinos za troškove putovanja na posao. Kako bi se potaknula regionalna i međuregionalna mobilnost, radnici koji se zaposle na radnome mjestu udaljenom više od 60 km od njihova doma ili koji do radnog mjesta putuju dulje od četiri sata uključujući povratak, dobit će paušalni iznos od 500 EUR ako na posao putuju privatnim prijevozom ili 750 EUR ako na posao putuju javnim prijevozom. 3. Dodatak za suzbijanje rodnih stereotipa. Radnici čiji je rod manje zastupljen i koji se odluče za strukovno osposobljavanje za radna mjesta s izraženom rodnom neravnotežom
                  20
                dobit će bonus od 700°EUR koji će se isplaćivati u dvije rate, jedna na početku, a druga na kraju osposobljavanja. 4. Naknada za pokretanje posla. Radnici će dobivati mjesečni doprinos u iznosu od 350 EUR u razdoblju od najviše 12 mjeseci tijekom priprema za osnivanje vlastitog poduzeća. Radi pružanja potpore novoj samozaposlenoj osobi, tijekom prvih nekoliko mjeseci obavljanja djelatnosti na raspolaganje će se staviti i doprinos u iznosu od 200 EUR u razdoblju od najviše pet mjeseci. 5. Naknada za nastavak obrazovanja. Mjesečna naknada u iznosu od 350 EUR dodijelit će se radnicima koji započinju redovno tercijarno obrazovanje u trajanju od najmanje godinu dana ili obrazovanje za stjecanje kvalifikacije u trajanju od najmanje tri mjeseca za stjecanje potrebnih vještina za tražena radna mjesta za koja je teško pronaći radnike, koja su povezana s ključnim funkcijama
                  21
                itd.

               27.Pandemija bolesti COVID-19 dovela je do razvoja koncepta sanitarne higijene radi provedbe mjera.

               28.Predložene opisane mjere aktivne su mjere tržišta rada u okviru prihvatljivih mjera utvrđenih člankom 7. Uredbe o EGF-u. Te mjere nisu zamjena za pasivne mjere socijalne zaštite.

               29.Belgija je dostavila tražene informacije o mjerama koje su, na temelju nacionalnog zakonodavstva ili kolektivnih ugovora, obvezne za predmetno poduzeće. Potvrdila je da financijski doprinos iz EGF-a neće biti zamjena za te mjere.

               Predviđeni proračun

               30.Predviđeni ukupni troškovi iznose 6 198 708 EUR, u što su uključeni rashodi za usluge prilagođene potrebama u iznosu od 5 977 108 EUR i rashodi za aktivnosti pripreme, upravljanja, informiranja i promidžbe te kontrole i izvješćivanja u iznosu od 221 600 EUR.

               31.Ukupan financijski doprinos zatražen iz EGF-a iznosi 3 719 224 EUR (60 % ukupnih troškova).

                        Mjere

                        Predviđeni broj sudionika

                        Predviđeni trošak po sudioniku
                        (u EUR)
                           22

                        Predviđeni ukupni troškovi

                        (u EUR)
                           23

                        Usluge prilagođene potrebama (mjere na temelju članka 7. stavka 1. točaka (a) i (c) Uredbe o EGF-u)

                        Informiranje, pomoć pri traženju zaposlenja i profesionalna orijentacija

                        1 468

                        2 230

                        3 273 787

                        Osposobljavanje, prekvalifikacija i strukovno osposobljavanje

                        610

                        3 534

                        2 155 437

                        Osposobljavanje na radnom mjestu

                        10

                        1 440

                        14 396

                        Potpora za pokretanje posla

                        70

                        2 000

                        139 988

                        Doprinos za osnivanje poduzeća

                        12

                        10 000

                        120 000

                        Međuzbroj (a):

                        Postotak paketa usluga prilagođenih potrebama

                        —

                        5 703 608

                        (95,42 %)

                        Naknade i poticaji (mjere na temelju članka 7. stavka 1. točke (b) Uredbe o EGF-u)

                        Poticaji i naknade

                        367

                        745

                        273 500

                        Međuzbroj (b):

                        Postotak paketa usluga prilagođenih potrebama:

                        —

                        273 500

                        (4,58 %)

                         Mjere na temelju članka 7. stavka 4. Uredbe o EGF-u

                        1. Pripremne aktivnosti

                        —

                        6 000

                        2. Upravljanje

                        —

                        52 420

                        3. Informiranje i promidžba

                        —

                        55 000

                        4. Kontrola i izvješćivanje

                        —

                        108 180

                        Međuzbroj (c):

                        Postotak ukupnih troškova:

                        —

                        221 600

                        (3,57 %)

                        Ukupni troškovi (a + b + c):

                        —

                        6 198 708

                        Doprinos iz EGF-a (60 % ukupnih troškova)

                        —

                        3 719 224

               32.Troškovi mjera koje su u prethodnoj tablici utvrđene kao mjere na temelju članka 7. stavka 1. točke (b) Uredbe o EGF-u ne premašuju 35 % ukupnih troškova usklađenog paketa usluga prilagođenih potrebama. Belgija je potvrdila da te mjere ovise o aktivnom sudjelovanju ciljanih korisnika u traženju zaposlenja ili u aktivnostima osposobljavanja.

               33.Belgija je potvrdila da troškovi ulaganja za samozapošljavanje, osnivanje poduzeća i radničko preuzimanje poduzeća neće premašiti 15 000 EUR po korisniku.

               Razdoblje prihvatljivosti izdataka

               34.Belgija je ciljanim korisnicima počela pružati usluge prilagođene potrebama 9. lipnja 2020. Stoga će izdaci za te mjere biti prihvatljivi za financijski doprinos iz EGF-a od 9. lipnja 2020. do 22. prosinca 2022.

               35.Belgija je počela stvarati administrativne izdatke za provedbu EGF-a 10. lipnja 2020. Izdaci za aktivnosti pripreme, upravljanja, informiranja i promidžbe te kontrole i izvješćivanja stoga ispunjavaju uvjete za financijski doprinos iz EGF-a od 10. lipnja 2020. do 22. lipnja 2023.

               Komplementarnost s mjerama koje se financiraju iz nacionalnih fondova ili fondova Unije

               36.Sredstva Région de Bruxelles-Capitale / Brussels Hoofdstedelijk Gewest, Vlaams Gewest i Région Wallonne izvori su nacionalnog pretfinanciranja ili sufinanciranja.

               37.Belgija je potvrdila da se za navedene mjere za koje se dodjeljuje financijski doprinos iz EGF-a neće primati financijski doprinosi i iz drugih financijskih instrumenata Unije.

               Postupci za savjetovanje s ciljanim korisnicima, njihovim predstavnicima ili socijalnim partnerima te s lokalnim i regionalnim tijelima

               38.Belgija je navela da je usklađeni paket usluga prilagođenih potrebama sastavljen u dogovoru s predstavnicima radnika i socijalnim partnerima na sastancima održanima 3. i 19. studenoga 2020. Belgijska tijela također su održala sastanak s Aviatom vzw, centrom za zapošljavanje u zračnoj luci u Bruxellesu za tražitelje zaposlenja i poslodavce. Provedeno je savjetovanje sa specijaliziranim centrom za zrakoplovni sektor Aviato, o najprikladnijem osposobljavanju za unaprjeđivanje vještina i prekvalifikaciju koje će se ponuditi radnicima koji su proglašeni viškom.

               39.Regionalna tijela Flandrije, Valonije i Bruxellesa nositelji su ovog zahtjeva. Synerjob, međuregionalna struktura za suradnju triju belgijskih službi za zapošljavanje
                  24
               , omogućuje veću usklađenost predloženih mjera.

               Sustavi upravljanja i nadzora

               40.Zahtjev sadržava opis sustava upravljanja i nadzora u kojem se utvrđuju odgovornosti uključenih tijela. Belgija je obavijestila Komisiju da će financijskim doprinosom upravljati i da će ga nadzirati ista tijela koja upravljaju Europskim socijalnim fondom i nadziru ga u Région de Bruxelles-Capitale / Brussels Hoofdstedelijk Gewest, Vlaams Gewest i Région Wallonne.

               Obveze predmetne države članice

               41.Belgija je dostavila sva potrebna jamstva u pogledu sljedećeg:

               –u pristupu predloženim mjerama i njihovoj provedbi poštovat će se načela jednakog postupanja i nediskriminacije,

               –ispunjeni su zahtjevi utvrđeni nacionalnim zakonodavstvom i zakonodavstvom EU-a o kolektivnom otpuštanju,

               –za predložene mjere neće se primati financijska potpora iz drugih fondova ili financijskih instrumenata Unije te će se spriječiti dvostruko financiranje,

               –predložene mjere nadopunjavat će se mjerama koje se financiraju iz strukturnih fondova,

               –financijski doprinos iz EGF-a bit će u skladu s postupovnim i materijalnim pravilima Unije o državnim potporama.

               UTJECAJ NA PRORAČUN

               Prijedlog proračuna

               42.EGF ne smije premašiti najviši godišnji iznos od 186 milijuna EUR (u cijenama iz 2018.), kako je utvrđeno člankom 8. stavkom 1. Uredbe Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021.–2027
                  25
               .

               43.Nakon što je proučila zahtjev u odnosu na uvjete utvrđene člankom 13. stavkom 1. Uredbe o EGF-u te uzela u obzir broj ciljanih korisnika, predložene mjere i predviđene troškove, Komisija predlaže da se radi osiguravanja financijskog doprinosa za zahtjev iz EGF-a odobri iznos od 3 719 224 EUR, što predstavlja 60 % ukupnih troškova predloženih mjera.

               44.Predloženu odluku o mobilizaciji EGF-a zajednički će donijeti Europski parlament i Vijeće, kako je utvrđeno točkom 9. Međuinstitucijskog sporazuma od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava
                  26
               .

               Povezani akti

               45.Komisija će istodobno s podnošenjem navedenog prijedloga odluke o mobilizaciji EGF-a Europskom parlamentu i Vijeću podnijeti prijedlog za prijenos iznosa od 3 719 224 EUR u odgovarajuću proračunsku liniju.

               46.Istodobno s donošenjem ovog Prijedloga odluke o mobilizaciji EGF-a Komisija će provedbenim aktom donijeti odluku o financijskom doprinosu koja će stupiti na snagu na dan kad Europski parlament i Vijeće donesu predloženu odluku o mobilizaciji EGF-a.

               2021/0109 (BUD)

               Prijedlog

               ODLUKE EUROPSKOG PARLAMENTA I VIJEĆA

               o mobilizaciji Europskog fonda za prilagodbu globalizaciji na temelju
                  zahtjeva iz Belgije – EGF/2020/005 BE/Swissport

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije,

               uzimajući u obzir Uredbu (EU) br. 1309/2013 Europskog parlamenta i Vijeća od 17. prosinca 2013. o Europskom fondu za prilagodbu globalizaciji (2014.–2020.) i stavljanju izvan snage Uredbe (EZ) br. 1927/2006
                  27
               , a posebno njezin članak 15. stavak 4.,

               uzimajući u obzir Međuinstitucijski sporazum od 16. prosinca 2020. između Europskog parlamenta, Vijeća Europske unije i Europske komisije o proračunskoj disciplini, suradnji u proračunskim pitanjima i dobrom financijskom upravljanju te novim vlastitim sredstvima, uključujući plan za uvođenje novih vlastitih sredstava
                  28
               , a posebno njegovu točku 9.,

               uzimajući u obzir prijedlog Europske komisije,

               budući da:

               (1)Svrha je Europskog fonda za prilagodbu globalizaciji (EGF) pružiti potporu radnicima koji su proglašeni viškom i samozaposlenim osobama koje su prestale sa svojom djelatnošću zbog velikih strukturnih promjena u tokovima svjetske trgovine uzrokovanih globalizacijom, zbog nastavka svjetske financijske i gospodarske krize ili zbog nove svjetske financijske i gospodarske krize te im pomoći da se ponovno uključe na tržište rada.

               (2)EGF ne smije premašiti najviši godišnji iznos od 186 milijuna EUR (u cijenama iz 2018.), kako je utvrđeno člankom 8. stavkom 1. Uredbe Vijeća (EU, Euratom) 2020/2093
                  29
               .

               (3)Belgija je 22. prosinca 2020. podnijela zahtjev za mobilizaciju EGF-a u vezi s otpuštanjem radnika u poduzeću Swissport u Belgiji. Zahtjev je dopunjen dodatnim informacijama dostavljenima u skladu s člankom 8. stavkom 3. Uredbe (EU) br. 1309/2013. Taj zahtjev ispunjava uvjete za određivanje financijskog doprinosa iz EGF-a, kako je utvrđeno člankom 13. Uredbe (EU) br. 1309/2013.

               (4)Stoga bi trebalo mobilizirati EGF kako bi se za zahtjev koji je podnijela Belgija osigurao financijski doprinos u iznosu od 3 719 224 EUR.

               (5)Ova bi se Odluka trebala primjenjivati od dana donošenja kako bi se što više skratilo vrijeme potrebno za mobilizaciju EGF-a,

               DONIJELI SU OVU ODLUKU:

               Članak 1.

               U okviru općeg proračuna Europske unije za financijsku godinu 2021. mobilizira se Europski fond za prilagodbu globalizaciji da bi se osigurao iznos od 3 719 224 EUR u obliku odobrenih sredstava za preuzimanje obveza i odobrenih sredstava za plaćanje.

               Članak 2.

               Ova Odluka stupa na snagu na dan objave u Službenom listu Europske unije. Primjenjuje se od [datum donošenja ove Odluke]
                  30*.

               Sastavljeno u Bruxellesu

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL L 347, 20.12.2013., str. 855.

                     (2)

                        Uredba (EU) br. 1309/2013 primjenjuje se na sve zahtjeve zaprimljene do 31. prosinca 2020.

                     (3)

                        U smislu članka 3. Uredbe o EGF-u.

                     (4)

                        Poduzeće Swissport Belgium obuhvaća poduzeća Swissport Belgium NV i Swissport Belgium Cleaning NV.

                     (5)

                        SL L 393, 30.12.2006 ., str. 1.

                     (6)

                        Djelatnosti čišćenja obuhvaćene su skupinom 81.2 NACE Revision 2.

                     (7)

                        U skladu s člankom 7. stavkom 4. Uredbe (EU) br. 1309/2013.

                     (8)

                        Proračun EU-a za provedbu europskog plana oporavka, COM(2020) 442 final.

                     (9)

                        Winter 2021 (Interim) Autumn European Economic Forecast (Europska gospodarska prognoza, zima 2021. (privremena):
                  https://ec.europa.eu/info/sites/info/files/economy-finance/ecfin_forecast_winter_2021_overview_en.pdf

                     (10)

                        ICAO.
                  https://www.icao.int/Newsroom/Pages/2020-passenger-totals-drop-60-percent-as-COVID19-assault-on-international-mobility-continues.aspx

                     (11)

                        COM(2020) 714 final.

                     (12)

                  https://plus.lesoir.be/301092/article/2020-05-15/update-swissport-nannonce-pas-encore-de-licenciements-un-plan-attendu-pour-fin

                     (13)

                  https://www.rtl.be/info/belgique/economie/swissport-belgique-se-declare-en-faillite-pres-de-1-500-emplois-menaces-1223551.aspx

                     (14)

                        Société fédérale de participations et d'investissement Société – Federale Participatie en Investeringsmaatschappij (SFPI-FPIM).

                     (15)

                        EGF/2020/002 EE Turizam u Estoniji, COM(2021) 151.

                     (16)

                  https://www.lalibre.be/economie/entreprises-startup/swissport-pas-de-reprise-pour-swissport-1-500-personnes-licenciees-5ee0e3137b50a66a594588f6

                     (17)

                  https://www.beci.be/nl/toekomst-van-brussels-airport-verzekeren-als-internationale-motor-van-onze-economie/

                     (18)

                  https://statbel.fgov.be/fr/themes/emploi-formation/marche-du-travail/emploi-et-chomage#figures

                     (19)

                  https://statbel.fgov.be/fr/themes/emploi-formation/marche-du-travail/emploi-et-chomage

                     (20)

                        Zanimanja u kojima najmanje 75 % radnika pripada istom rodu.

                     (21)

                  Popis traženih radnih mjesta koja je teško popuniti i koja su povezana s ključnim funkcijama.
                   « Métiers en tension de recrutement en Wallonie.
                   Liste des métiers/fonctions critiques et en pénurie ».
                   Le Forem 2020
                  .

                     (22)

                        Predviđeni troškovi po radniku zaokruženi su kako bi se izbjegle decimale. Međutim, zaokruživanjem se ni na koji način ne utječe na ukupne troškove bilo koje mjere koji su jednaki onima navedenima u zahtjevu koji je podnijela Belgija.

                     (23)

                        Ukupni se iznosi ne podudaraju zbog zaokruživanja.

                     (24)

                        VDAB (flamanska služba za zapošljavanje), Le Forem (valonska služba za zapošljavanje) i Actiris (briselska služba za zapošljavanje).

                     (25)

                        SL L 433I, 22.12.2020., str. 11.

                     (26)

                        SL L 433I, 22.12.2020., str. 28.

                     (27)

                        SL L 347, 20.12.2013., str. 855.

                     (28)

                        SL L 433I, 22.12.2020., str. 28.

                     (29)

                        Uredba Vijeća (EU, Euratom) 2020/2093 od 17. prosinca 2020. kojom se utvrđuje višegodišnji financijski okvir za razdoblje 2021.–2027. (SL L 433I, 22.12.2020., str. 11.).

                     (30)
                  *
                        Datum unosi Parlament prije objave u SL-u.